**Jelena Kostanić-Tošić** (Split, 6. srpnja 1981.) je hrvatska tenisačica. Nabolje rezultate ostvaruje u igri parova. Do sada ima 8 osvojenih naslova s različitim partnericama. Najbolji renking karijere joj je 32. mjesto (srpanj 2004.)

Životopis
---------

Jelena je bila jedna od najperspektivnijih juniorki. U tom uzrastu bila je svjetski broj 3 (1997.), te je osvojila Australian Open u pojedinačnoj konkurenciji i Wimbledon u igri parova (oba 1998. godine). Iste godine igrala je i polufinale Roland Garrosa. Istodobno je počela igrati i na seniorskim turnirima. Prva dva, s pozivnicom, odigrala je 1998. i samo u jednom izborila drugo kolo. Sljedeća godina, koja se bilježi kao početak njene profesionalne karijere, bila je dosta uspješnija. U toj je sezoni prvi put ušla u Top 100 na WTA listi, te je osvojila dva turnira u igri parova (Bol s Pastikovom i Kuala Lumpur s Pisnik). Nešto slabije igre u pojedinačnoj konkurenciji rezultirale su samo jednim četvrtfinalem (Bol). Tu je godinu završila kao 99. igračica svijeta.

2000. godinu otvorila je dobro. Probila se u 3. kolo Australian Opena, što joj je i danas najbolji Grand Slam rezultat. No, u ostatku sezone nije pružila dobru igru, pa godinu završava izvan Topa 100 (113. mjesto). Ni sljedeće godine nije pokazala značajnijeg napretka. Jedini zapašeniji nastup imala je u Beču, gdje je stigla do polufinala.

U 2002. godini, Jelena se vratila pobjedama i nešto konstantnijoj igri. Rezultat toga su 2 osvojena turnira u parovima (Varšava s Nagyovom i Strasbourg s Hopkins) i 4 četvrtfinala u pojedinačnoj konkurenciji. Vraća se među prvih 100 na svijetu, a godinu završava kao 71. igračica svijeta.

U 2003. godini igrala je svoje prvo finale u karijeri. No, nije uspjela osvojiti naslov u Helsinkiju, iako je imala vodstvo od 6:4 i 4:2 protiv izraelke Smašnove. Prvi top 50 plasman izborila je u 2004. Te je godine igrala u polufinalima Charlestona i Beča, te u 3. kolu US Opena. Sa Schaul je osvojila Canberru u igri parova, a s Bošnjakinjom Jugić-Salkić Auckland. 2005. godine opet slijedi pad u njenoj karijeri. Igrala je samo polufinale Budimpešte, a godinu je okončala na rubu ispadanja iz Topa 100 (99. mjesto).

Svoja nova dva finala u pojedinačnoj konkurenciji izborila je 2006. No, u Pattayi, kao i u Bangaloreu morala je čestitati svojim protivnicima u finalu, i tako odgoditi osvajanje svog prvog turnira. S amerikankom King osvaja dva turnira u parovima (Tokio i Bangkok). Dobre igre rezultirale su povratkom u Top 50. Kada se očekivao daljnji uspon na WTA ljestvici, Jelena je, kao i u dotadašnjem dijelu karijere, pokazala toplo-hladnu igru. U 2007. nije zabilježila niti jedan zapaženiji uspjeh, pa opet godinu završava izvan sto najboljih. Taj joj je rezultat bio jedva dovoljan da izravno uđe u glavni ždrijeb Australian Opena, koji joj je nemilosrdno u prvom kolu dodijelio kasniju pobjednicu, Mariju Šarapovu. Loši rezultati bacili su je do 140. mjesta WTA liste, pa će Jelena na mnogim turnírima priliku za nastup tražiti u kvalifikacijama.

Osvojeni turniri (8)
--------------------

### Parovi

| Legenda (parovi) |
| --- |
| Tier I (0) |
| Tier II (0) |
| Tier III (5) |
| Tier IV i V (3) |
| Grand Slam titule (0) |
| WTA završnica (0) |

|  |  |  |  |  |  |  |
| --- | --- | --- | --- | --- | --- | --- |
| **Br.** | **Datum** | **Turnir** | **Podloga** | **Partnerica** | **Suparnice u finalu** | **Rezultat** |
| 1. | 04.26.1999. | Bol, Hrvatska | Šljaka | Češka Michaela Paštiková | Sjedinjene Američke Države Meghann Shaughnessy &Rumunija Andreea Vanc | 7-5, 61-7, 6-2 |
| 2. | 11.08.1999. | Kuala Lumpur, Malezija | Tvrda | Slovenija Tina Pisnik | Japan Rika Hiraki &Japan Yuka Yoshida | 3-6, 6-2, 6-4 |
| 3. | 05.06.2002. | Varšava, Poljska | Tepih | Slovačka Henrieta Nagyová | Rusija Jevgenija Kulikovskaja &Hrvatska Silvija Talaja | 6-1, 6-1 |
| 4. | 05.20.2002. | Strasbourg, Francuska | Tepih | Sjedinjene Američke Države Jennifer Hopkins | Francuska Caroline Dhenin &Slovenija Maja Matevžič | 0-6, 6-4, 6-4 |
| 5. | 01.05.2004. | Auckland, Novi Zeland | Tvrda | Bosna i Hercegovina Mervana Jugić-Salkić | Španija Virginia Ruano Pascual &Argentina Paola Suárez | 7-66, 3-6, 6-1 |
| 6. | 01.12.2004. | Canberra, Australija | Tvrda | Luksemburg Claudine Schaul | Francuska Caroline Dhenin &Australija Lisa McShea | 6-4, 7-6³ |
| 7. | 10.02.2006. | Tokio, Japan | Tvrda | Sjedinjene Američke Države Vania King | Narodna Republika Kina Yung-Jan Chan &Narodna Republika Kina Chia-Jung Chuang | 7-6², 5-7, 6-2 |
| 8. | 10.09.2006. | Bangkok, Tajland | Tvrda | Sjedinjene Američke Države Vania King | Argentina Mariana Diaz-Oliva &Južna Afrika Natalie Grandin | 7-5, 2-6, 7-5 |

Privatni život
--------------

Supruga je hrvatskog stolnoteniskog reprezentativca Roka Tošića.

Vanjske poveznice
-----------------

* WTA profil Arhivirano 2007-05-16 na Wayback Machine-u